ORDE do 10 de novembro de 2004 pola que se lle outorga a aprobación definitiva á modificación puntual do Plan Xeral de Ordenación Municipal (04-01 NU a 04-22 NU) do Concello do Barco de Valdeorras. (Expediente OU-04007).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 01/12/2004

O planeamento urbanístico vixente no Concello do Barco de Valdeorras é o Plan Xeral de Ordenación Municipal aprobado definitivamente o 27 de xuño de 2003.
O Concello do Barco de Valdeorras formula unha modificación puntual do plan xeral vixente, que ten por obxecto a modificación daquelas ordenanzas municipais (04-01 NU a 04-22 NU) que nela constan.
O obxecto da modificación dá cumprimento ao sinalado no artigo 94 da Lei 9/2002, do 30 de decembro, de ordenación urbanística e protección do medio rural de Galicia, respecto dos fundamentos das modificacións do planeamento urbanístico.
De conformidade co sinalado no artigo 93.4º da dita Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual e inmediatamente antes da súa aprobación inicial o concello remite o expediente ao informe preceptivo desta consellería que foi emitido en data
29 de abril de 2004, de conformidade co artigo 85.1º da Lei 9/2002.
O Pleno da corporación, na súa sesión ordinaria de 3 de xuño de 2004, acordou a aprobación inicial da modificación puntual, que posteriormente foi sometida a información pública, polo prazo dun mes mediante anuncios publicados no nº 128 do Diario Oficial de Galicia do 5 de xullo de 2004, así como nos xornais La Voz de Galicia, do 11 e 12 de xullo de 2004, e La Región, do 18 e 19 de xullo de igual ano.
No expediente constan os informes emitidos polo arquitecto técnico e polo secretario municipais o 31 de agosto de 2004, nos que se manifesta a conformidade da modificación puntual proposta coa lexislación vixente.
O Pleno da corporación, en sesión do 2 de setembro de 2004, acordou aprobar provisionalmente o proxecto de modificación puntual, remitíndoo a esta consellería para a súa aprobación definitiva.
De conformidade co disposto no artigo 89.1º da citada Lei 9/2002, a competencia para a aprobación definitiva dos plans xerais de ordenación municipal, correspóndelle ao conselleiro competente en materia de urbanismo e ordenación do territorio.
En consecuencia, de conformidade co establecido na dita Lei 9/2002, do 30 de decembro, de ordenación urbanística e protección do medio rural de Galicia, e de acordo cos informes xurídico e técnico do Servizo de Urbanismo e Inspección Territorial de Ourense, do 27 de outubro de 2004, así como cos do xefe do citado servizo e o da Subdirección Xeral de Urbanismo, do 10 deste mes e ano, e por
proposta da Dirección Xeral de Urbanismo, de igual data,
DISPOÑO:
Artigo 1º
Aprobar definitivamente a modificación puntual do Plan Xeral de Ordenación Municipal (04-01 NU a 04-22 NU) do Concello do Barco de Valdeorras.
Artigo 2º
De conformidade co disposto nos artigos 92 da dita Lei 9/2002, do 30 de decembro, de ordenación urbanística e protección do medio rural de Galicia, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación que se aproba no BOP de Ourense.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contado desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 10 de novembro de 2004.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda